كاسيلدا إيتورريزار

**كاسيلدا إيتورريزار** (1818 - 22 فبراير 1900) معروفة حتى بسمية ديال لهجّالة ديال إيپالزا، هي مُحسِنَة و مرا د لأعمال صبليونية مْنْ مْدينة بيلباو فبلاد لباسك. كانت كتعاون الناس الضوعافا ديال مدينة بيلباو ب الصَّدَقة من فلوس الثروة ديالها. الشارع لي كانت كتعيش فيه، و الجناح ديال صبيطار باسورتو و حتى الجردة ديالْ لمدينة تْسماوْ بسميتها.

## حياتها
**كاسيلدا مارڭاريتا دي إتورريزار و أوركيو** تزادت ف بيلباو الصبليونية. بَّاهَا سميتو **خوصي يلاريون** كان تاجر و مْهَا سميتها **يوجينيا نيكولاسا أوركييو سيورتيڭاراي.** ف عام 1833 من بعد ما مات بَّاهَا، إتورريزار غادية تخدم عند واحد من كبار تجار ديال بيلباو لي غادية تتزوج بيه من بعد سميتو **توماس خوصي دي إيپالزا** (1798-1873).

باش يتزوج إيپالزا من مارڭاريتا طلب الطلاق من مراتو لولى، شي لي حصل عليه من الكنيسة ولكن هاد الطلاق ما لغاش رسميا الزواج ديالو من مراتو لولى. و بقى مزوج بيها حتى مات ف1857.

### الزواج
إيتورريزار و إيپالزا تزوجو ف عام 1859. ف داك الوقت راجلها إيبالز كان جمع ثروة ديال لفلوس من لبنكة ديال بيلباو لي كان واحد من المؤسسين ديالها (1857) مع ولاد عمو **پابلو دي إپالزا ليكاندا** و **دومينڭو دي إپالزا لاراوندو**.

كان عند إيپالزا ستثمارات وحدا خرة بحال لمشروع ديال سكة ديال بيلباو-توديلا و أول شركة ديال صناعة الفولاد ف بلاد لباسك.

من بعد ما مات راجلها ف عام 1873، إيتورريزار غادية تولي هي لمسؤولة على الأملاك ديال راجلها. غادية تْخلَّى على شي أملاك و غادي تبقى مْركْزَة على الأبناك و العقارات، السكة ديال تران، التعدين و لفاخر الحجري. إيتورريزار غادية تولي أغنى مرا ف مدينة بيلباو من بعد لموت ديال راجلها.

### لخير
تصغير|تمتال ديال كاسيلدا إيتوريزار ف جردة ديال بيلباو لي تسمات بسميتها.
إيتورريزار مَوْلاتْ لبني ديال مدرسة تيڤولي لي غادي تتسمى من بعد بسميتها، ب لمعاونة ديال الجمعية لكورالية د بيلباو، و دارت منحة للتلامد المتفوقين ديال لمدينة لي كايقراو مزيان. و كانت كتبرع ل بزاف ديال لمنظمات الكثوليكية بحال الكلاريتيون ف حي سان فرانسيسكو. و لجماعة ديال خدام ليسوع دي لا ناخا ولأوڭوستينيين ديال مدينة پورتوڭاليطي.

ستثمرات إيتورريزار ف جمعية لمجهولين ديال لمسرح الجديد ديال بيلباو، لي تأسسات ف عام 1885 و لي بنات مسرح أرياڭا ف عام 1890.

غادية تدخل لمجلس الأمناء ديال المؤسسة الكاثوليكية للمدارس و العمال ف عام 1891 باش تحقق هدفها باش توفر "تعليم فابور، معايير أخلاقية، تفواج (ترفيه)، و لحماية ديال الطبقة العاملة".

## لْمُوتْ
توفات إيتورريزار ف بيلباو، ف 22 فبراير 1900.

ما كان عندها حتى شي ولد أولا شي وريث، فَ غَادي توْهب الثروة ديالها لي وصلات ل 7.5 مليون پيصيطا ل بزاف ديال لمنظمات الإجتماعية، دار دي ميركورديا و الصبيطار المدني من بعد ما ماتت. ،

خلات إيتورريزار الدخل ديالها ل صندوق ب منحة دراسية للمدارس العامة ف بيلباو، و لي بدات ف عام 1902 و مازالا خدامة حتى لليوم.

### تدكارات
ف الجردة لكبيرة ديال **ضونيا كاسيلدا إيتوريزار** ف بيلباو، لي تسمات بسميتها و لي كاينة ف سونطر ديال لمدينة. كاين تمثال تدكاري ديالها لي صايبو الفنان و النحات لكاطالوني أڭوستين كيرول.

واحد من الجناحات ديال صبيطار باسورتو ف بيلباو تسمى على شرفها.

الذكرى ديال **إيتوريزار** مازالة مُخلَّدَة ف الشَّارع لي عاشت فيه ف بيلباو Viuda de Epalza على واحد بلاكة لي مكتوب فيها (بالصبليونية): "عام MCDCCCC، مدينة بيلباو، ف الدكرى ديال ضونيا كاسيلدا دي إيتوريزار، السْمَا عْطاتْ ليها بزافْ ديال الثروات، لي شاركتها بْسْخاوَة مْع لفقرا ديال العالم".

## نويطات

## مصادر

### مزاود

* بالپاردا، جي.: ضونيا كاسيلدا دي إيتورريسار، هجّالة من إيپالزا، مجلة "Euskal Erria"، 1906، LV، ص 230-235.&nbsp;

تصنيف:CS1 Basque-language sources (eu)
تصنيف:وفيات 1900
تصنيف:زيادة 1818
تصنيف:ناس توفاو ف سپانيا
تصنيف:ناس تزادو ف سپانيا
تصنيف:بيوغرافيا د نسا
تصنيف:إديتاطون معا ويكيپيديا الباسكية